
Egyre jobban Megéri cégaUtót bérelni
Visszaigényelhetővé válik a lízingelt és bérelt személygépjárművek bérleti díjának általános forgalmi adója, ami a növekvő adóterheket kompenzálva jelentősen növelheti jövőre a vállalatok autó beszerzési kedvét.  A LeasePlan Hungária Zrt., hazánk vezető gépjármű- és flottaüzemeltetője szerint már 12%-os üzleti használat esetén is olcsóbban bérelhetők 2012-től a cégautók.

A magyarországi újautó piacot a korábbi évekhez hasonlóan a cégautó és flottavásárlások tartják életben. Tavaly 70%, az idei év első 10 hónapjában pedig 73% volt a vállalati autók aránya az újonnan üzembe helyezett gépjárművek között. Ez azt jelenti, hogy négy új gépkocsi közül három valamely vállalkozás vagy flottakezelő tulajdonába került. A magánvásárlások területén a gazdasági recesszió kilátásai és a jelentős árfolyamgyengülés miatt a 2012-től bevezetésre kerülő alacsonyabb regisztrációs adóterhek ellenére sem várható növekedés. Ezzel szemben a céges gépjármű beszerzésekkel kapcsolatban optimistán vélekednek a szakemberek.
A LeasePlan Hungária Zrt., hazánk vezető gépjármű- és flottaüzemeltetőjének becslése szerint jövőre a megváltozott adószabályozás miatt ügyfeleiknek átlagosan a flottaautók 80%-a után kell majd több cégautóadót fizetniük, ugyanakkor 20 %-uknál csökken ez az adóteher. Az összességében átlagosan 30%-kal növekvő cégautóadó mellett azonban jelentős könnyebbséget hoz, hogy a módosított szabályozás értelmében levonhatóvá válik a bérelt személygépjárművek bérleti díjának 27%-ra emelkedő ÁFÁ-ja. 
Az így megtakarított összeg ellensúlyozhatja, sőt meghaladhatja az emelkedő cégautóadó által generált plusz terheket, ezért jövő évtől tovább nő a bérleti konstrukció pénzügyi előnye a saját tulajdonú vagy hitelből finanszírozott gépjárműflottákéval szemben. Jakus László, a LeasePlan pénzügyi igazgatója szerint a céges vásárlások növekedést mutatnak majd az elkövetkező időszakban. „2008. január 1. óta a flottakezelő cégek egyéb jogi személyekkel ellentétben visszaigényelhetik az ÁFÁ-t a személygépjárművek beszerzési árából, ez a lehetőség továbbra is adott lesz. 2012. január 1-től azonban a bérlő számára a bérleti díj ÁFÁ-ja is levonhatóvá válik az üzleti használat arányában, amennyiben bérli vagy lízingeli a személygépjárműveket. Az új szabályozás értelmében tehát a bérlő sem a jármű beszerzési ára, sem annak bérleti díja után nem fizet ÁFÁ-t. Így az eddig is fennálló pénzügyi előnyökön túl 2012-től még inkább megéri majd tartósbérleti konstrukcióban beszerezni a vállalati autókat. Számos olyan vállalkozás van, ahol eddig saját forrásból vásárolták az autókat, és az évek óta tapasztalható kedvezőtlen gazdasági környezetben folyamatosan halogatták az új járművek beszerzését. Úgy gondoljuk, hogy ezeknek a cégeknek 2012-től érdemes lesz tartósbérleti konstrukcióra váltani, hisz kezdőtőke nélkül cserélhetik fiatalabbra öregedő személygépjármű parkjukat, a fizetett havidíjat költségként számolhatják el és most már az ÁFÁ-t is visszaigényelhetik.” – mondta el a szakember a növekedési várakozások alátámasztásaként.
Az új adószabályozás megkülönbözteti a magán- és az üzleti használatot, és dokumentált útnyilvántartást ír elő az üzleti használat arányának igazolására. A nyilvántartási kötelezettség miatt keletkezett adminisztrációs többlet teher azonban bőven megtérül majd. A LeasePlan számításai szerint már 10-12% üzleti használat képes ellensúlyozni az adóterhek és az árfolyamváltozás negatív hatását. Amennyiben ennél magasabb az igazolt üzleti használat aránya, akkor még több megtakarítás érhető el. Egy középkategóriás 1599 cm3-es dízel személygépkocsi esetén az összes cégautót érintő adóváltozást és a forintgyengülést figyelembe véve 30%-os üzleti használattal a havi költség kb. 5%-kal csökken, míg 50%-os üzleti használatnál 10% megtakarítással számolhatunk. Amennyiben 90%-ban üzleti célra használják az autót, akkor 18%-kal kevesebb költség merül majd fel a bérlettel kapcsolatban.
A LeasePlan-ről: A holland anyavállalattal rendelkező LeasePlan piacvezető a hazai és a nemzetközi flotta- és gépjárműkezelési piacon. A LeasePlan leányvállalatai mind az öt földrészen, több mint 30 országban vannak jelen. A cég közel 6000 alkalmazottat foglalkoztat globálisan, összesen 1,3 millió járművet és 13,6 milliárd euró értékű lízingportfoliót kezel. A LeasePlan erőssége, hogy proaktív flottakezelőként ügyfelei számára világszerte testre szabott megoldásokat biztosít, miközben a gépkocsik teljes futamidejére vetített költségeit alacsony, a gépjárművezetők elégedettségét magas szinten tartja. A vállalat 1994-ben kezdte meg magyarországi működését, mint gépjármű flottakezelő. Mára hazánkban 9900 autóval közel 400 ügyfelet szolgál ki. Partnerei között olyan jelentős cégek találhatók, mint például az IBM, az E.on és a Metro.  Az elmúlt több mint 15 év során a LeasePlan Magyarországon is fenntartotta piacvezető szerepét, hiszen a hazai gépjárműpark lízing és kezelés piacának közel egyharmadát birtokolja.  

